google/wiki40b huggingface dataset:
דב ליטבינוף

ביוגרפיה

ליטבינוף הוא יליד העיר סלטה שבארגנטינה. לאחר מעברו לקיבוץ עין גדי עבד כשנתיים במאפייה המקומית. סיים לימודי תעודה במינהל בתי מלון וניהול השיווק מהטכניון ובניהול תיירות כפרית ממדרשת רופין. סיים תואר ראשון במדעי הרוח והסביבה באוניברסיטת אריאל.
כחמש שנים שימש מנכ"ל חמי עין גדי. לאחר מכן היה רכז התיירות בקיבוצו עין גדי.
כחמש שנים היה מנהל מחלקת התיירות במועצה אזורית תמר ומנהל מתנ"ס "תמרית". במסגרת תפקידו יזם את פסטיבל המוזיקה הישראלית בים המלח, פסטיבל התמר ולאחר מכן את הבאת האופרה הישראלית למצדה מדי שנה, ביצירות אאידה, נבוקו, כרמן, לה טרוויאטה וטוסקה.
בשנת 2004 נבחר לראשות המועצה לאחר שגבר על ראש המועצה המכהן אמנון פישמן ברוב של 57% (408 קולות), ונכנס לתפקידו ב-30 בינואר אותה שנה. בשנת 2008 נבחר ליו"ר איגוד מנהלי התרבות ברשויות המקומיות. בבחירות לכנסת השבע עשרה ב-2009 שובץ במקום ה-115 ברשימת "קדימה: בראשות אהוד אולמרט. בשנת 2013 נבחר בשלישית לראשות המועצה, כשבפעם זו התמודד מטעם מפלגת ישראל ביתנו.
לאחר בחירתו לקדנציה הראשונה בראשות המועצה תמר, פעל ליטבינוף לקידום פתרון סדור לבעיית הצפת המלונות באזור עין בוקק בשל עליית המפלס ברקע שיקוע המינרלים בבריכה התעשייתית של מפעלי ים המלח (בריכה 5) . המאבק הוביל להקמת צוות בינמשרדי שהביא לקבלת אחריות הממשלה. הדרך שנבחרה היא הקמת חברה ממשלתית ייעודית שאמונה על מימוש הפתרון האופטימלי שנבחר לאחר מחקר ממושך (פתרון הקציר). החברה להגנות ים המלח אשר פועלת מ-2008 והוסמכה בהחלטת ממשלה נוספת מסוף 2017 לפתח תשתיות תיירות בים המלח.
ב-22 בנובמבר 2016 נחנך מכון מחקר ים המלח למרגלות מצדה, שהוקם ביוזמת מועצה אזורית תמר, אוניברסיטת תל אביב והמשרד לשיתוף פעולה אזורי. ליטבינוף הוא יו"ר ועד הנהלת עמותת המכון.

פרשת השחיתות בישראל ביתנו

ב-24 בדצמבר 2014 נעצר ליטבינוף ביחד עם שורה ארוכה של ראשי רשויות מקומיות, ראשי עמותות להתיישבות וחברי כנסת בעבר ובהווה במסגרת פרשת ישראל ביתנו. באוקטובר 2015 המליצה המשטרה להעמידו לדין באשמת מתן שוחד, הלבנת הון, מרמה והפרת אמונים.
ב-11 באוקטובר 2018 חתם ליטבינוף על הסדר טיעון, במסגרתו נמחקו סעיפי השוחד, הלבנת ההון והמרמה והוא הורשע בסעיף הפרת אמונים. ליטבינוף הודה במסגרת הסדר הטיעון שכיו"ר ההנהלה של "רשות ניקוז ים המלח", אישר תשלום מהמועצה האזורית תמר כעמלה לאלכס ויז'ניצר דרך חברה בשם "י.א חי יזמות ואחזקות בע"מ".  
בגזר הדין קבע השופט אביחי דורון כי "הנאשם לא היה שותף זניח, הוא לא 'נאנס' אלא השתתף במתווה הקלוקל", על ליטבינוף נגזרו שלושה חודשי עבודות שירות, נקבע שחומרת המעשים מחייבת הטלת קלון, כך שהוא יאלץ להתפטר מתפקידו הציבורי.

חיים אישיים

ליטבינוף נשוי ואב לארבעה בנים.
הרפר קולינס

הגישה לאינטרנט

הרפר קולינס יצרה אפשרות עיון בקטעים נבחרים מתוך ספרים באתר האינטרנט שלה, אפשרות הזמינה גם בטלפון הנייד. האפשרות נוצרה הן במטרה לקדם מכירת ספרים והן במטרה לקדם את "הרפר קולינס" בפלח השוק האינטרנטי. בעקבות פתיחת האפשרות הובעו חששות בדבר ניצול לרעה של האפשרות באמצעות שיתוף קובצי הספרים.
באוקטובר 2013 הכריזה החברה על שיתוף פעולה עם פלטפורמת שיתוף הקבצים Scribd, במסגרתה יקבלו קוראים המנויים ל-Scribd גישה לספרים מתוך המגוון המוצע. נציגת החברה מסרה לתקשורת שבעסקה העניקה החברה לראשונה גישה לכמות ספרים גדולה מאוד.
הטריוס נפוס

טיטוס הטריוס נפוס (Titus Haterius Nepos Atinas Probus Publicius Matenianus) היה מושל הפרובינקיה ערביה, ומפקד הלגיון היחיד בפרובינקיה, הלגיון השלישי קירנאיקה משנת 130 לספירה. הטריוס נפוס מופיע כמושל ערביה בכמה מתעודות מדבר יהודה מהארכיון של בבתא. הוא מוזכר בפפירוס ידין 23, שמתוארך לנובמבר 130, כמושל ערביה (legatus pro praetor) ומקום מושבו היה באותו הזמן בפטרה.
הטריוס נפוס היה אחד מהמצביאים הרומאיים שדיכאו את מרד בר כוכבא. כתובות אחדות שנמחקו בפטרה, וכן בגרשה, גרמו לחלק מהחוקרים לקשור זאת למרד בר כוכבא ולהתקוממות של האוכלוסייה היהודית והנבטית בפרובינקיה. חוקרים אחרים דחו טענה זו, בגלל כתובת מגרשה שבה השם של הטריוס נפוס לא נמחק. בכתובת זו הטריוס נאפוס מוזכר בתור קונסול ולכן היא מאוחרת לשנת 134 (ראו בהמשך), ויכול להיות שהמחיקות של שמו בוצעו לפני שנת 134.
חשוב לציין כי המחיקות לא יכולות להיות מחיקות רשמיות מכיוון שהטריוס נפוס מונה לקונסול בשנת 134, ושירת קריירה מרשימה לאחר מכן. טקסט נוסף שהתגלה בצפון ירדן מזכיר מנהיג שבט נבטי שמרד (מרד) שלוש שנים נגד נפוס העריץ (נפס זלמ). טקסט זה מוסיף מידע לכך שחלק מהשבטים הנבטים השתתפו בהתקוממות מקבילה למרד בר כוכבא בפרובינקית ערביה.
בשנת 134 מונה לקונסול ממשיך בהיעדרו, כנראה כדי שיוכל לקבל את מהקיסר אדריאנוס את העיטור אות הטריומף (ornamenta triumphalia), שניתן רק למפקדי פרובינקיות קונסולריות. הענקת עיטור זה והישארותו בתפקיד של הטריוס נפוס גם לאחר שנת 134 - 135, שבמצב רגיל היה מוחלף לפני כן, מוכיחה כי נפוס השתתף בדיכוי המרד כמעט לכל אורכו. בנוסף לנפוס קיבלו את אות הטריומף גם יוליוס סוורוס, מושל יהודה ולפני המרד מושל בריטניה, וגאיוס פובליקיוס מארקלוס, מושל פרובינקיית סוריה, מצב חריג שלא היה כדוגמתו מאז המלחמות הפרתיות בתקופת הקיסר טראיאנוס. לאחר מכן היה מושל פאנוניה עילית בשנים 138-142.
קרב השערים הפרסיים

שדה הקרב

הקרב נערך במעבר הרים צר שהיה ידוע בעת העתיקה בשם "השערים הפרסיים" (כיום טאנג א-מירן באיראן) המעבר מקשר בין הערים המודרניות יאסוג' וסדה. המעבר הזה הוא בין הבודדים באזור זה של רכס הרי זגרוס. בעונת החורף שבה נערך הקרב עשויה הטמפרטורה במקום ליפול עד מינוס 25 מעלות צלזיוס.
המעבר הוא נתיב דמוי משפך המתחיל בעמק רחב למדי והולך ונהיה צר יותר ויותר במעבר בין הרים תלולים קשים למעבר. אפילו כיום, במאה ה-21, עובר במקום כביש צר מאוד. הפרסים הקימו מארב שהוחזק בכוח חסימה ששלט על עמדות המפתח במעבר זה.

הקרב

בהתחלה לא ייחס אלכסנדר הגדול חשיבות רבה למעבר והחליט לעבור בו ללא ביצוע סיור מקדים. לכן, לא גילה את המגנים הפרסים שהתפרסו במעבר ובצדדיו התלולים. בקרב קשה שהתפתח במקום ספג הצבא המקדוני אבדות רבות ונחלץ אך בקושי רב מן המארב שלתוכו נפל.
כתוצאה מכך ביקש אלכסנדר הגדול למצוא דרך עוקפת למעבר. אחרי שנמצא מורה דרך מקומי חילק אלכסנדר את צבאו לשני חלקים. החלק הגדול נותר בבסיס המעבר ואילו הוא עצמו לקח את יחידות העלית ואיגף את הכוח הפרסי המגן.
עם השלמת האיגוף, גם הכוח האוגף חולק לשני חלקים. חלק אחד נותר במקום שאליו הגיע ואילו הכוח האחר תחת פיקודו של אלכסנדר עצמו המשיך את התנועה והגיע לעורפו של הכוח הפרסי. 
עם השלמת התמרון פתחו המקדונים בהתקפה נמרצת מכל הצדדים וכוח החסימה הפרסי הובס.
גיל כהן (שחקן)

ביוגרפיה

גדל בעיר אשקלון והתחיל את הקריירה המקצועית בדומינו גרוס בגיל 17. בשנת 2007 השתתף בתוכנית הקאלט "פרויקט ביפ" בערוץ ביפ המיתולוגי כצלע הצעירה בשלישיית "מכים בצחוק". לאחר שחרורו מצה"ל חבר לחברתו מתיאטרון אשקלון- אנה צ'רנוב, יחד עבדו על מופע והופיעו במסגרת דומינו גרוס על במות ברחבי הארץ.
בשנת 2014 השתתף בעונה השלישית של הסדרה נויורק ב- yes, באותה שנה הוא שיחק בתפקיד ראשי בסדרה- עיר ללא אלימות אשר שודרה בחינוכית וערוץ 2. בשנת 2015 השתתף בעונה השנייה של הסדרה - חברות בערוץ 10 לצד מגי אזרזר. מאוחר יותר באותה שנה גם שיחק בתפקיד אורח בעונה השישית של הקלמרים.
בשנת 2016 שיחק בתפקיד פרטוק החובש בדרמה היומית המצליחה של yes- תאג"ד. באותה שנה גם שיחק בהצגה "הסמוי" לצידם של אורי גבריאל ויונתן סבג בתיאטרון אשקלון.
במאי 2016 הסרט הקצר "ג'ונדי" בכיכובו הוקרן בפסטיבל קאן 2016.
בשנת 2017 השתתף גיל בסדרה בשבילה גיבורים עפים בהפקת קשת 12, כמו כן לוהק לתפקיד ראשי בסרט טלוויזיה הולנדי אשר צולם באמסטרדם. מאוחר יותר באותה שנה השתתף בעונה השנייה של כדברא בתור דורי שכטר ואף שיחק בסדרה מול הקיר של חיים בוזגלו בתפקיד ראשי- סיסו אלבז.
בשנת 2018 יצר והשתתף בתפקיד ראשי בסדרה "במדינת תל אביב" יחד עם מיכאל גבעתי ולירן דוד אשר שודרה בערוץ טדי בפרטנר TV והייתה מועמדת ראשונית בטקס פרסי האקדמיה של אותה שנה בקטגוריה "סדרת הרשת הטובה ביותר".
בשנת 2019 כתב את המופע "דור הוואי" שרץ עד היום בתיאטרון הקאמרי יחד עם השחקנית לי מסיקה. באותה שנה כתב, ביים והנחה יחד עם שותפו מיכאל גבעתי את הפורמט "power couple"- סדרת רשת שיצרו בשיתוף עם TEENK והופקה עבור סמסונג ישראל. כמו כן, לקח חלק בעונה השנייה של סדרת הטלויזיה- קופה ראשית.
פורשה 919 הייבריד

פיתוח (2012-2013)

ב-11 ביוני 2012 פרסמה חברת פורשה הודעה ראשונית על "משימה 2014", תוכנית אשר בכוונתה לייצר מכונית LMP1 אשר תתמודד עבור החברה בשנת 2014 בקטגוריה הבכירה ביותר באליפות העולם במרוצי הסיבולת של הפדרציה הבינלאומית לרכב (FIA) ובעיקרם מרוץ 24 השעות של לה מאן לראשונה מאז שנת 1998. עוד פורסם כי טימו ברנהרד ורומן דיומא ישמש כנהגי הפיתוח. כשנה לאחר הכרזה זו הושלמו הבדיקות הראשוניות של מרכב המכונית, כאשר ב-10 דצמבר 2013 בוצעו הבדיקות הסופיות ובוצעה נהיגת המבחן במכונית לאורך 600 ק"מ בפורטוגל על ידי נהג הפורמולה 1 האוסטרלי מארק ובר. חשיפתה הרשמית של מכונית הייצור הייתה ב-14 בדצמבר 2013. בפרויקט פיתוח המכונית השתתפו כ-230 איש, מהם 150 מהנדסים.

נתונים

למכונית הפורשה 919 מנוע V4 טורבו בנזין בהזרקה ישירה בנפח 2.0 ליטרים אשר הספקו כ-500 כ"ס ב-9000 סל"ד המניע את הגלגלים האחוריים, לצד מנוע חשמלי אשר הספקו 394 כ"ס (246 כ"ס בשנת המודל 2014) המניע את הגלגלים הקדמיים. מנוע הבנזין פועל תחת תוכנת ניהול מנוע של חברת בוש ולו עוקת שימון יבשה.
ל-919 מערכת היברידית מבוססת סוללת ליתיום-יון נוזל מקורר ובאפשרותה לאחסן במהלך כל הקפה במרוץ לה מאן עד 6 מגה-ג'ול של אנרגיה (1.7 קילו ואט-שעה) בשנת הדגם 2014, ו-8 מגה-ג'ול בשנת הדגם 2015, זאת על ידי שתי מערכות לאגירת אנרגיה שונות: מערכת בלימה רגנרטיבית (הממירה את אנרגיית הבלימה לאנרגיה חשמלית) ומערכת אגירת גזי הפליטה של המנוע באמצעות טורבינה וגנרטור חשמלי.

2014

הפורשה 919 ערכה את הופעת הבכורה שלה בשנת 2014 במרוץ 6 השעות של סילברסטון באנגליה. מכונית ה-919 מס' 20 של הנהגים טימו ברנהארד, ברנדון הארטלי ומארק ובר סיימה במקום השלישי במרוץ,  כאשר מכונית ה-919 מס' 14 של הנהגים רומן דיומא, ניל יאני ומארק לייב נאלצה לפרוש מן המרוץ לאחר 30 הקפות.
במהלך מרוץ 24 השעות של לה מאן בשנת 2014 הגיעה מכונית ה-919 מס' 20 בידי מארק ובר עד כדי מרחק דקה אחת הפרש ממכונית האאודי R18 e-tron מס' 1 המובילה את המרוץ כשעה וחצי לפני סיומו. עקב כשל במבנה המכונית נאלצה לסור לרחבת הטיפולים ממנה לא היה באפשרותה לחזור למרוץ, כאשר מכונית ה-919 מס' 14 סבלה מבעיה זהה וסיימה במקום ה-11 בדירוג הכללי.

2015

פורשה חידשה ושדרגה את ה-919 לעונת המרוצים השנייה שלה כאשר בין-85% ל-90% מן הרכיבים והחלקים של המכונית הוחלפו לחדשים. לאחר שדרוגים אלו ירד משקל המכונית (ללא נוזלים וללא נהג) ל-870 ק"ג, בנוסף קיבולת אחסון האנרגיה במהלך כל הקפה במרוץ לה מאן עלתה מ-6 מגה-ג'ול ל-8 מגה-ג'ול. בשנה זו ניצחה פורשה במרוץ לה מאן לאחר שהשיגה את המקומות 1-2. ניצחון זה הושג לראשונה מאז 1998 והוא ה-17 במספר של החברה.
מייקל ורטן

ביוגרפיה

ורטן נולד בצרפת וגדל בה ובארצות הברית. הוא בנו של השחקן הצרפתי אדי ורטן, אשר נולד בבולגריה. אימו דוריס היא ציירת יהודיה-אמריקאית אשר נולדה בפולין. דודתו מצד אביו היא זמרת הפופ הצרפתייה סילבי ורטן.
הוריו של ורטן התגרשו כאשר היה בן 5 והוא עבר לגור עם אימו בארצות הברית. בשנות בגרותו חזר ורטן לגור עם אביו בצרפת. ורטן לא רצה לשרת בצבא הצרפתי ולכן בגיל 16 חזר לגור עם אימו בלוס אנג'לס, שם למד בבית ספר למשחק.

קריירה

לאחר תפקידים קטנים בסרטי קולנוע, קיבל ורטן תפקידי משנה בסרטים משמעותיים כמו "על חברים ולוויה אחת" (1996), "תיגע בי" (1997), "אף פעם לא התנשקה" (1999); "לחיות בתמונות" (2002); ו"חותנת בהפרעה" (2005). ב-2001 הופיע בתפקיד לנסלוט במיני-סדרה "ערפילי אבלון".
תפקידו המפורסם ביותר הוא גילום דמותו של מייקל ווהן בסדרת הטלוויזיה האמריקנית "זהות בדויה" (2001-2006). לאחר שהופיע בסדרה כשחקן קבוע בארבע העונות הראשונות, חזר ורטן לעונה החמישית בתפקיד אורח במספר פרקים לאחר שהמוות של דמותו בעונה הקודמת התגלה כקנוניה.
מייקל ורטן הופיע כשחקן אורח בסדרות כמו "חברים" כד"ר טים בורק, הבן של דמותו של טום סלק; בסדרה "אלי מקביל" כג'ונתן באסט; ובסדרה "סודות המטבח" כשף צרפתי.
ב-2007 שיחק ורטן בסדרה "Big Shots". ב-2008 שיחק בסרט "ג'ולין", לצדה של ג'סיקה צ'סטיין.  
בשנים 2009–2011 שיחק בדרמת בית-החולים של רשת TNT, בשם "הות'ורן" למשך 3 עונות לצידה של ג'יידה פינקט סמית'. 
בשנת 2011 כיכב בסרט האקשן "קולומביאנה".
בשנת 2012, התארח בפרק בסדרה "תתקדם" בתפקיד עצמו, וב-2014, התארח ב-6 פרקים בסדרה "בייטס מוטל". בשנת 2017 שיחק את הבלש סקוט קרופורד במותחן "פשע בעיירה קטנה" לצד ג'ון הוקס.

חיים אישיים

בין השנים 2003–2004 יצא עם השחקנית ג'ניפר גארנר. במרץ 2010, התארס ללורן סקאר, ב-2 באפריל 2011, נישאו השניים וביולי 2014 התגרשו.
ורטן חובב פוטבול אוסטרלי והוקי קרח.
נחוניא חופר שיחין

נחוניא חופר שיחין היה אחד מחמישה עשר הממונים שהיו בבית המקדש, שהיה אחראי על חפירת בורות המים לעולי הרגלים בבית המקדש ובעיר ירושלים בשלהי תקופת בית שני.

התפקיד

המשנה במסכת שקלים מתארת את חמישה עשר בעלי התפקידים החשובים בבית המקדש, ונחוניא נכלל ברשימה, בתפקיד חופר שיחין:
אלו הן הממונין שהיו במקדש: יוחנן בן פינחס, על החותמות; אחיה, על הנסכים; מתתיה בן שמואל, על הפייסות; פתחיה, על הקנין, פתחיה זה מרדכי, למה נקרא שמו פתחיה? שהיה פותח בדברים ודורשן ויודע שבעים לשון; בן אחיה, על חולי מעיים; נחוניא, חופר שיחין; גביני, כרוז; בן גבר, על נעילת שערים; בן בבי, על הפקיע; בן ארזה, על הצלצל (כלי נגינה); הוגרס בן לוי, על השיר; בית גרמו, על מעשה לחם הפנים; בית אבטינס, על מעשה הקטורת; אלעזר, על הפרוכת; ופנחס, על המלבוש.
— משנה, מסכת שקלים, פרק ה', משנה א'
התוספתא מספרת שנחוניא היה חופר שיחין ומוסרם לרבים. 
התלמוד הירושלמי במסכת שקלים מתאר את מומחיותו של נחניא: "נחוניא חופר שיחין:  שהיה חופר שיחין ומערות והוה ידע האי דין כיף מקורר מיא והאי דין כיף אית ביה שרברובי ועד היכין שרברובותיה מטייה." - נחוניא היה מומחה לדעת מאיזה סלע יוצא מקור מים חיים. ואיזה סלע יבש ממים, וכמה אורכו וגדלו של הסלע ויובשו כדי לדעת איפה ועד איזה עומק צריכים לחפור.

הנס של בתו ומות בנו

במסכת יבמות בתלמוד בבלי מסופר על נס שקרה לבתו של נחוניא חופר שיחין, שנפלה לבור גדול, והלכו לבקש רחמים מרבי חנינא בן דוסא שיתפלל להצלתה. לאחר שלוש תפילות רבי חנינא בישר להם שהיא הצליחה לעלות מהבור. רבי חנינא הסביר את ביטחונו בהצלתה בכך שלא ייתכן שייפגע צאצא של עושה חסד בדבר החסד בו עסק אביו (על כך הוקשה, שהרי בנו של רבי חנינא מת מצמא, ומוסבר שהקב"ה מדקדק עם צדיקים כחוט השערה ומובא הפסוק "אֵ֣ל נַ֭עֲרָץ בְּסוֹד-קְדֹשִׁ֣ים רַבָּ֑ה וְ֝נוֹרָ֗א עַל-כָּל-סְבִיבָֽיו" (ספר תהילים, פרק פ"ט, פסוק ח')).

לשון הגמרא: 
מעשה בבתו של נחוניא חופר שיחין שנפלה לבור הגדול, ובאו והודיעו לרבי חנינא בן דוסא, שעה ראשונה - אמר להם: שלום, שנייה - אמר להם: שלום, שלישית - אמר להם: עלתה. אמר לה: בתי, מי העלך? אמרה לו: זכר של רחלים נזדמן לי וזקן מנהיגו. אמרו לו: נביא אתה? אמר להם: לא נביא אנכי ולא בן נביא אנכי, אלא דבר שהצדיק מתעסק בו, יכשל בו זרעו? אמר רבי אבא: אף על פי כן מת בנו בצמא, שנאמר: וסביביו נשערה מאד, מלמד, שהקדוש ברוך הוא מדקדק עם סביביו כחוט השערה. ר' חנינא אמר, מהכא: אל נערץ בסוד קדושים רבה ונורא על כל סביביו.
— תלמוד בבלי, מסכת יבמות, דף קכ"א, עמוד ב'.

אזכורים נוספים

התלמוד הבבלי מוסר בשם רבי יהודה עדות שהעיד בפניו נחוניא חופר שיחין בהלכות סוטה. עדות שהתקבלה באופן חלקי  ידי חכמים.
המשרד למצבי חירום והגנה אזרחית של רוסיה

היסטוריה

המשרד הוקם ב-27 בדצמבר 1990 תחת השם "חיל החילוץ של רוסיה" והוא הארגון הראשון במדינה מסוג זה. בתקופה הסובייטית, הטיפול בענייני מצבי חירום הוטל על סגן שר ההגנה שהטיל זאת על הצבא.
הרקע להקמת המשרד למצבי חירום הרוסי הוא המחדל הסובייטי בחילוץ ופינוי הנפגעים באסון רעידת האדמה האדירה שהכתה את ארמניה ב-7 בדצמבר 1988 והותירה עשרות אלפי הרוגים ופצועים, ואזרחים בלא קורת גג. הצורך בסיוע חיצוני נתפס כמחדל והשלטונות החליטו להקים את חיל החילוץ הרוסי (Российский корпус спасателей), אחר כך הפך החיל לוועד  הממלכתי  למצבי חירום.
ב-19 בנובמבר 1991, על בסיס הוועד  ועל בסיס מטה ההגנה האזרחית הוקם הוועד הממלכתי לענייני הגנה אזרחית, מצבי חירום וחיסול השלכות אסונות טבע. הוועד  הוכפף לנשיא רוסיה וב-10 בינואר 1994, הוועד  הפך למשרד ממשלתי והשר למצבי חירום הפך לשותף קבוע במועצת הביטחון של רוסיה.
בינואר 2002 שירותי כיבוי האש הפכו למחלקה במשרד החירום.
בקיץ 2010 פקד את רוסיה גל חום כבד מאוד, שהוגדר ככבד ביותר בתולדות המדינה, הביא לשריפות יער אדירות שהעסיקו מאוד את עובדי המשרד ועשרות אלפי כבאים התפרסו ברחבי המדינה, תוך מאבק ממושך בשריפות היער הענקיות.
בדצמבר 2010 נדרשו הכוחות לרתום את ניסיונם שוב, הפעם כדי לסייע לישראל במאבקה בשריפות היער באזור הכרמל. במסגרת זאת, נשלח מטוס הכיבוי האמפיבי מדגם Beriev Be-200 ושני מטוסי כיבוי נוספים מדגם איליושין Il-76. נוסף לכך, המרכז לסיוע פסיכולוגי של המשרד שלח כמה מומחים לצד מומחים נוספים לכיבוי שריפות.
כנוהל קבוע באסונות בקנה מידה ענק, נשלחים צוותי חילוץ והצלה למספר מוקדי אסון, בין השאר המשרד ארגן משלחת של 100 אנשי צוות ומומחים שנשלחו לאסון רעידת האדמה בנפאל באפריל 2015.
לווייתן מקור פרין

התנהגות

מעט מאוד ידוע על חייהם של הלווייתנים ממין זה, אך נראה שהם חיים בחבורות קטנות והזכרים נלחמים ביניהם וגורמים אחד לשני פצעים וצלקות גדולים לבנים על הגוף, באמצעות השיניים. צלקות נוספות נגרמות על ידי נשיכות של המין כריש סיגר התוקפני שאינו פוצע אותם קשה מדי.
הם עצמם צוללים לעומק וצדים דיונוני אוקיינוס ודגים. לעיתים האמהות והצעירים לא מצליחים למצוא מספיק מזון ומתים ברעב. ייתכן שזה קשור גם במחלה כלשהי.
הלל דן

הלל דן (1900 – 9 בינואר 1969), מראשוני העלייה השלישית, היה ממנהלי חברת סולל בונה ועמד בראשה מהתקופה שלפני הקמת המדינה ועד שנות החמישים.

חייו

דן נולד בליטא בשנת 1900 לשרגא ויהודית ועלה ארצה ב-1920. היה ממנהיגי גדוד העבודה, עבד בסלילת כבישים, בחציבה ובשיתוף פעולה עם סולל בונה. עבד בנהריים במפעל החשמל של פנחס רוטנברג.
דן היה אחד מחמשת מנהלי סולל-בונה מ-1933. סולל-בונה, שהייתה חברה הסתדרותית, פעלה בתקופת כהונתו הן לקידום מטרות עסקיות והן ציוניות. הלל דן גם הרחיב את פעולת המשק ההסתדרותי לתחומי התעשייה. לפי שמחה בלאס, הלל דן הוא אחד מארבעה אנשים שתרמו, לפני קום המדינה, "תרומה שאחר לא היה תורם". וכך כתב עליו:.
כמעט לבדו הקים את התעשיה ההסתדרותית. אם לא יושמדו המסמכים, ידעו כותבי ההיסטוריה להעריך את תרומתו הסגולית לגיבוש הכוח, שעל בסיסו הוקמה המדינה.
ב-1953 נענה לבקשת הממשלה ועמד, יחד עם פנחס ספיר בראשות מינהל מיוחד שיטפל בשילומים מגרמניה, לאחר שלוש שנים שב לעבודה מלאה בסולל בונה.
בשלהי שנות ה-50 נקלע לעימותים עם בכירי ההסתדרות ומפלגת מפא"י. הם סברו שהתנהלותו דורסנית וכוחנית, והוא, כמו החברה שעמד בראשה, סולל בונה, צוברים עוצמה רבה מדי שעלולה להוות סכנה למשק כולו. מזכ"ל ההסתדרות דאז, פנחס לבון, הקים ועדה שהמליצה על פיצול סולל בונה לשלוש חטיבות נפרדות, ולאחר הפיצול, ב-1958, עזב דן את החברה שהייתה מזוהה עמו במשך שלושים שנה.
לאחר שסיים את תפקידו כאחראי לניהול המשק ההסתדרותי (סולל בונה, כור) פנה הלל דן לפעול בשוק הפרטי. כן ניהל מ-1962 את החברה לפיתוח המדע מטעם משרד הביטחון. דן נפטר ב-9 בינואר 1969 מהתקף לב בעת עמדו על דוכן העדים בבית המשפט במסגרת תביעה נגדו בנוגע לעסקיו הפרטיים. 
דן נישא לחיה לבית אליס, ולהם שתי בנות.
Counter-Strike: Condition-Zero

Deleted Scenes

למשחק Counter-Strike: Condition-Zero יש חבילת הרחבה בשם Counter-Strike: Condition-Zero Deleted Scenes שהיא חבילה שבה במקום המשחק הרגיל יש משימות כמו במשחק Half-Life. בחבילת הרחבה יש יותר כלי נשק מאשר במשחק הרגיל, הנשקים הם:חגורת נפץ לאויבים, מקלע M60 שיש בחבילה, יכולת סחיבה עד 3 רימונים במקום 1 כמו במשחק הרגיל, שכפ"ץ חזק יותר ו-M72 בכמה מהמשימות.
חום (פיזיקה)

חום כצורת אנרגיה

ברגע שאנרגיה נמצאת במערכת מסוימת (למשל גז חלקיקים במכל), אין הבדל אם היא הגיעה לשם כתוצאה ממעבר חום או מעבודה פיזיקלית כלשהי. לדוגמה, ניתן להביא גז לטמפרטורה מסוימת על ידי דחיסתו עם בוכנה (עבודה מכנית), או לחלופין על ידי חימומו בעזרת מבער (מעבר חום). המצב הסופי של הגז זהה בשני המקרים. לפיכך אין אפשרות לחשוב על תהליך החימום כעל "אחסון" של כמות חום מסוימת בגז. במובן זה חום שונה מאנרגיות אחרות שניתנות לזיהוי, כגון אנרגיה אלקטרומגנטית או אנרגיה קינטית.

חום וטמפרטורה

חום וטמפרטורה אינם זהים: טמפרטורה היא מדד המדרג את הגופים על רצף הקובע את כיוון מעבר החום, בעוד שהחום הוא האנרגיה שעוברת מגוף בעל טמפרטורה גבוהה לגוף בעל טמפרטורה נמוכה. (לא מוגדר מושג של קור בפיזיקה - כאשר גוף אחד מחמם גוף אחר, קרי, מעביר אליו אנרגיה, אזי הוא עצמו מתקרר, קרי, מאבד אנרגיה).
יכול להיות שאותה כמות של חום תביא חומרים שונים לטמפרטורה שונה. לכן מים, למשל, יצרכו יותר אנרגיה משמן כדי לעלות לאותה טמפרטורה. התוצאה היא ששמן יתחמם מהר יותר ממים, על אש בעוצמה זהה. ההבדל בין החומרים הוא בגודל הקרוי קיבול חום.

חום ותרמודינמיקה

החוק הראשון של התרמודינמיקה קובע כי האנרגיה הפנימית () של מערכת נשארת קבועה, אלא אם היא משתנה כתוצאה מעבודה () או אנרגיית חום שנכנסת למערכת או יוצאת ממנה.
העבודה מסומנת במינוס מכיוון שאם המערכת היא זו שביצעה את העבודה, היא תאבד אנרגיה פנימית. לעומת זאת, אם נעשתה עבודה על המערכת, היא תרוויח אנרגיה פנימית. עבור המערכת שעושה את העבודה, העבודה עצמה חיובית, ועל כן נצרך להוסיף את המינוס.
חום () נמדד ביחידות מידה של אנרגיה (ג'אול, קלוריות, ארג וכדומה) ולא במעלות. מעלות צלזיוס, קלווין, ופרנהייט משמשות למדידת הטמפרטורה.
בלשון הדיבור מתייחסים לחום בתור מושג נרדף לאנרגיה תרמית, שהיא למעשה האנרגיה הפנימית של מערכת תרמודינמית.

המרה של עבודה מכנית לחום

פעמים רבות אומרים כי "אנרגיה מתבזבזת והופכת לחום" או כי "חיכוך יוצר חום". השימוש במילה "חום" במשפטים כגון אלה הוא שגוי חלקית. מדובר במעבר של אנרגיה מצורה ידועה (כגון אנרגיה מכנית) לתוך דרגות החופש המיקרוסקופיות. בהיעדר מושג טוב יותר (ייתכן ש"תרמליזציה" הוא המושג הנכון ביותר) אומרים כי "נוצר חום", או כי האנרגיה "הופכת לחום", אף על פי שהאנרגיה למעשה הפכה לסכום של אנרגיות מיקרוסקופיות רבות ממגוון סוגים (אנרגיה קינטית של החלקיקים, אנרגיה אלקטרומגנטית של האינטראקציות המיקרוסקופיות ביניהם וכדומה).
אסימפטוטה

באנליזה מתמטית, אסימפטוטה של פונקציה ממשית היא קו ישר המתקרב לגרף הפונקציה באופן כזה שהמרחק ביניהם שואף לאפס כאשר מתרחקים מראשית הצירים לאינסוף. באופן כללי יותר, אומרים ששתי עקומות מתקרבות זו לזו באופן אסימפטוטי אם המרחק ביניהן שואף לאפס.
פורשיה דה רוסי

ביוגרפיה

נולדה בשם אמנדה לי רוג'רס (Amanda Lee Rogers) בעיר מלבורן שבאוסטרליה, וגדלה בגרובדייל, פרבר של גילונג. בתם של מרגרט ובארי רוג'רס. החלה לדגמן עוד בילדותה, ואף אימצה את השם "פורשיה דה רוסי" (Portia de Rossi). בגיל 15 שינתה את שמה באופן חוקי. לדבריה בחרה בשם פורשיה משום שהייתה מעריצה של כתביו של שייקספיר (פורשיה היא דמות מהמחזה "הסוחר מוונציה").
דה רוסי החלה בלימודי משפטים באוניברסיטת מלבורן, אך בטרם השלימה את התואר, עזבה את ספסל הלימודים במטרה לעסוק במשחק.

קריירה

ב-1994 הופיעה בסרט האוסטרלי/בריטי "סירנות" לצד יו גרנט, שם גילמה דוגמנית מרשימה, תפקידה המשמעותי הראשון. זמן קצר לאחר מכן עזבה את אוסטרליה לטובת לוס אנג'לס שבקליפורניה. דה רוסי הופיעה במספר תפקידים על המסך הגדול והקטן, בהם תפקיד בסרט האימה הפופולרי "צעקה 2" (1998), ובסרט "ילדה" מאותה שנה. היא זכתה להכרה ופרסום רב עת הצטרפה (1998) לצוות השחקנים בסדרת הדרמה הקומית עטורת הפרסים "אלי מקביל". דה רוסי גילמה את נל פורטר, עורכת דין יפהפייה, שזכתה לכינוי "מלכת הקרח". היא המשיכה להופיע בסדרה, עד שזו ירדה מהמסכים ב-2002. בשנים האחרונות גילמה מגוון תפקידים בטלוויזיה ובקולנוע, בין היתר בדרמה האוסטרלית "בלילה שנגמר לנו היום" לצד מלאני גריפית'. ואת דמותה של לינדסי בקומדיה זוכת פרסי האמי וגלובוס הזהב, "משפחה בהפרעה" (2003/6). היא הופיעה גם בעונה החמישית של סדרת הדרמה "ניפ/טאק" . הצטרפה לעונה החמישית של "סקנדל".
הייתה מועמדת למספר פרסים, וזכתה בפרס לוויין הזהב על תפקידה ב"משפחה בהפרעה" (2005). ב-2007 מנה אותה מגזין "פיפל" ברשימת 100 האנשים היפים ביותר.
בשנת 2017 שיחקה לצידם של דרו ברימור וטימותי אוליפנט בקומדיית האימה "סנטה קלריטה דיאט" של רשת נטפליקס.

חיים אישיים

דה רוסי היא לסבית מוצהרת והיא יצאה מהארון רשמית בשנת 2005. בת זוגה של הקומיקאית האמריקאית אלן דג'נרס, איתה התחתנה ב-16 באוגוסט 2008 ובאוגוסט 2010 שינתה את שם משפחתה לדג'נרס ושמה מאז הוא פורשיה לי ג'יימס דג'נרס. שתיהן ידועות באורח חייהן הטבעוני. בעבר הייתה נשואה למל מטקליף, מפיק סרטים דוקומנטריים. בשנים 2000–2004 הייתה בזוגיות עם האמנית פרנצ'סקה גרגורייני. 
דה רוסי התמודדה בעבר עם אנורקסיה ובולימיה.
מאז 2011 יש לה גם אזרחות אמריקאית, בנוסף לאזרחות האוסטרלית שלה מלידה.
היינץ ציגלר

קריירה מוקדמת

ציגלר נולד ב-19 במאי 1894 בדארקהמן, שהשתייכה לאימפריה הגרמנית. בשנת 1912 התגייס ציגלר לצבא הגרמני הקיסרי, והצטרף לרגימנט הארטילריה ה-15 (פומרניה ה-2), ולחם בשורותיו במלחמת העולם הראשונה, וב-18 ביוני 1917 הועלה לדרגת אובר לוטננט. על פעולותיו בקרבות קיבל את עיטורי צלב הברזל דרגה ראשונה ושנייה, צלב האבירים של מסדר בית הוהנצולרן עם חרבות, וצלב הכבוד של מלחמת העולם 1914/1918.
לאחר המלחמה נשאר ציגלר ברייכסווהר, ומילא בו תפקידי פיקוד ומטה. ב-1 במרץ 1925 הועלה ציגלר לדרגת האופטמן, ומונה לתפקיד מטה במשרד המלחמה בברלין. באביב 1926 מונה למפקד סוללה 6 ברגימנט הארטילריה ה-6 (הפרוסי), ובאביב 1927 הועבר בחזרה למשרד המלחמה בברלין. באביב 1931 מונה למפקד סוללה 2 ברגימנט הארטילריה ה-2 (הפרוסי), ובשנת 1933 הועלה לדרגת מיור. ב-1 ביוני 1935 הועלה ציגלר לדרגת אוברסט לוטננט, וב-1 בינואר 1938 הועלה לדרגת אוברסט. ב-10 בנובמבר 1938 מונה ציגלר למפקד רגימנט הארטילריה ה-98, ובקיץ 1939 מונה לראש מטה צבא העתודה.

מלחמת העולם השנייה

עם פרוץ המלחמה היה ציגלר ראש מטה צבא העתודה, וב-15 בספטמבר 1939 מונה לראש מטה המחוז הצבאי ה-4. ב-1 בפברואר 1940 מונה ציגלר לראש מטה הקורפוס ה-42, ולחם עמו במערכה על צרפת, כחלק מהארמייה התשיעית, ולאחר מכן כחלק מהארמייה ה-16 במסגרת קבוצת ארמיות A. במהלך מבצע ברברוסה לחם ציגלר עם הקורפוס ה-42, כחלק מהארמייה התשיעית במסגרת קבוצת ארמיות מרכז, ולאחר מכן כחלק מהארמייה ה-18 במסגרת קבוצת ארמיות צפון. ב-9 בדצמבר 1941 מונה ציגלר לראש מטה של הארמייה ה-15, וב-1 בינואר 1942 הועלה לדרגת גנרל מיור. ב-26 בינואר 1942 קיבל ציגלר את עיטור הצלב הגרמני בזהב, וב-1 באפריל 1942 מונה לתפקיד בכיר במפקדת כוחות השריון. ב-3 בדצמבר 1942 מונה ציגלר למפקד זמני של ארמיית הפאנצר החמישית באפריקה, עד הגעתו של גנרל הנס-יירגן פון ארנים ב-20 בפברואר 1943. בתחילת מרץ 1943 מונה ציגלר למפקד קבוצת קרב בקורפוס אפריקה, וב-16 באפריל 1943 קיבל את עיטור צלב האבירים של צלב הברזל. ב-24 במאי 1943 מונה ציגלר למפקד הדיוויזיה ה-334, וב-20 באוקטובר 1943 מונה למפקד קורפוס הפאנצר ה-3, שהיה חלק מהארמייה השמינית במסגרת קבוצת ארמיות דרום. ב-25 בנובמבר 1943 פרש ציגלר מתפקידו, וב-1 בינואר 1944 הועלה לדרגת גנרל חיל התותחנים. ב-24 בפברואר 1944 מונה ציגלר לנציג מיוחד באיחוד הארגונים הכלכליים המזוינים, וב-24 באוקטובר 1944 מונה למפקד הארמייה ה-14. ב-22 בנובמבר 1944 פרש ציגלר מתפקידו והועבר לעתודת המילואים, ובסוף המלחמה נפל בשבי בעלות הברית.

לאחר המלחמה

ציגלר שוחרר מהשבי בשנת 1947. לאחר שחרורו התגורר ציגלר בגטינגן, עד למותו ב-21 באוגוסט 1972.